Linnalaager – NOORED KOOLI
NK-SPIN linnalaager
Linnalaager 2019 toimub 28.-19.07.19. Narvas!
Hariv linnalaager
Sel suvevaheajal toimub Narvas põnev ja uusi teadmisi ning oskusi andev õppelaager. Noored Kooli ja SPIN-programmi ühises linnalaagris saab säravate õpetajate juhendamisel täiendada huvipäraseid või koolitundides keeruliseks osutunud teemasid, luua uusi sõprussidemeid ja tuua suvevaheaega vaheldust. Linnalaagrit oleme teinud alates 2011. aastast, Narvas aga esimest korda.
Linnalaager toimub kaheksa päeva 8. juulist kuni 19. juulini tööpäevadel. Õppetöö toimub kella 9-st kella 12-ni Narva Soldino gümnaasiumi koolimajas. Pärast on lapsed vabad, et tegeleda kõigi nende asjadega, millega ikka vaheajal tegeletakse. SPIN-programmi osalejatele jätkub laagripäev jalgpallitreeningutega.
Varasemate aastate suvekoolis on osalejad kõrgelt hinnanud noorte õpetajate entusiasmi ja põnevat lähenemist õppimisele, samuti uusi tutvusi ja lihtsalt huvitavat aja veetmise võimalust.
Linnalaagrisse on oodatud 1.-8. klasside õpilased ning linnalaager on õpilastele tasuta.
Hindeid ei panda, küll aga saadakse kamaluga innustust ja motivatsiooni, et keerulistest teemadest üle olla – aeg möödub lõbusalt, harivalt ja põnevalt kõigi jaoks!
Tegevus toimub eesti keeles kasutades keelekümbluse meetodeid. Rühmades vastavad teemad õpilase vanusele ja huvidele – komplekteerime grupid nii, et lastele on õppimine sisuliselt huvitav ja keeleliselt arusaadav. Rõhk on keeleõppel mängulisel ja põneval moel. Keelekümbluse kohta saab lähemalt lugeda SIIT.
Linnalaagri sisu ja vorm toetab kõige uuemate õppemeetodite kasutamist, mis arvestavad iga õpilase individuaalsusega ning loovad põnevaid ja kestvaid õpikogemusi.
Väga oluline on see, et laps, kes on end kirja pannud, osaleks kõigil linnalaagri päevadel, sest tegevus moodustab terviku, mille käigus töötab iga grupp kindla ülesande kallal.
Linnalaagri lõpus esitlevad kõik grupid koos oma õpetajaga seda, mille kallal nad on nokitsenud – olgu see siis näidend, makett, matkarada või raamat. Sellist õppimise vormi nimetatakse projektõppeks. Viimasel päeval on laagrisse oodatud ka kõik lapsevanemad, et laste õppimisrõõmust osa saada.
Lastega tegelevad Noored Kooli programmi välja valitud 12. lennu osalejad, kelle jaoks on linnalaagris õpetamine üks osa koolitusprogrammist. Noored Kooli osalejaks saada pole sugugi lihtne, selleks peab läbima mitmeosalise valikusõela, kus programmi pääseb keskmiselt 1 soovija 10st. Enne linnalaagrit on kõik alustavad õpetajad läbinud ca 100 akadeemilist tundi pedagoogilist koolitust ning linnalaagri ajal toetavad neid kogenud tegevõpetajad erinevatest Eesti koolidest. Linnalaagri sisu on üles ehitatud tegevõpetajate poolt ja selle vorm toetab kõige uuemate õppemeetodite kasutamist. Alustavaid õpetajaid suunatakse arvestama iga õpilase individuaalsusega ning looma põnevaid ja kestvaid õpikogemusi.
Noored Kooli programmi ja laagriga seotud küsimused:
tel 5668 9070
aljona.galazan@nooredkooli.ee
Koostöö SPIN-programmiga
Esimest korda korraldame linnalaagri koostöös SPIN-programmiga, mis on spordil põhinev arenguprogramm, mille eesmärk on arendada osalejate sotsiaalseid ja enesejuhtimise oskusi. Selleks pakub SPIN võimalust mängida jalgpalli ja võistelda, teha trenni professionaalsete treeneritega, osaleda arendavates töötubades, tutvuda teiste spordialade ja ägedate sportlastega, leida uusi sõpru ja veeta mõnusalt vaba aega. SPIN tugineb Inglismaal töötavale spordiprogrammile Kickz, mida on saatnud sealsete noorte seas suur menu.
SPIN-programmi kohta saab lisa lugeda SIIT.
SPIN-programmiga seotud küsimused:
tel 5650 5791
juliana.zimina@gmail.com